Mandag ble det kjent at den mangeårige Frp-politikeren Carl I. Hagen (72) ønsker å gjøre comeback på Stortinget.

På Oslo Frps nominasjonsmøte ble det klart at Aina Stenersen trekker seg fra nominasjonslisten til Stortinget, og dermed får Carl I. Hagen 4. plassen på neste års stortingsliste.

Hagen forteller i God morgen Norge at tiden utenfor rikspolitikken har vært preget av savn.

– Den har vært helt grei, men jeg sa en gang litt fleipete at jeg savner meg selv, sier han og ler.

Avviser klimaendringer

For Hagen blir det viktig å jobbe mot det han kaller et «klimahysteri» i norsk politikk.

– Norge skal liksom være i spissen for å minske etterspørsel etter olje og gass, vi burde jo være i spissen for å fremme olje og gass, som vi lever av å selge, mener han.

– Vi skjærer jo av den grenen vi sitter på, det er helt galskap, sier Hagen.

– Men temperaturene på jorda øker jo?

– Nei, hvor har du det fra? Det gjør de aldeles ikke, de siste 30 årene har det ikke vært noen økning. Alle er redd for to grader varmere, det var det i vikingtiden, og det var ikke så mange som kjørte dieselbil den gangen altså, sier han.

– Det Norge gjør, spiller ingen rolle

Hagen viser til bøker han har lest om at klimaendringene bare er en bløff.

– Det vi i lille Norge gjør, seks millioner mennesker, spiller ingen rolle for klimaet i det hele tatt, sier han.

I årets statsbudsjett ble klima og miljø et svært viktig skjæringspunkt og debattema for regjeringen. Hagen mener klimafokuset er unødvendig.

– Det er helt meningsløst at vår budsjettkrise, nesten regjeringskrise, dreier seg om klima. Tenk om det hadde dreid seg om noe som har med Norge å gjøre, sier han.

Klimaforsker: – Forskning er ikke hysteri

Kikki Flesche Kleiven er klimaforsker ved Universitetet i Bergen. Hun avviser Hagens påstander om at jordas temperaturer ikke stiger.

– All verdens meteorologiske institutter viser entydig at temperaturen på jorda har steget de siste 150 årene, og med en særlig sterk økning de siste tre tiårene, sier hun til TV 2.

At jorda var to grader varmere i vikingtiden, kan Kleiven også avkrefte. Hun mener Hagen må sette seg inn i fakta før han konstaterer klimahysteri.

– Forskning er ikke hysteri. Det er objektiv sanking av kunnskap, feilprøving, etterprøving og internasjonal åpenhet, ikke hysteri, sier Kleiven.

Blir trolig vararepresentant

I dag har Oslo Frp to representanter på Stortinget. En fjerdeplass på listen vil for Hagen innebære en plass som vararepresentant.

Disse møter i Stortinget dersom de faste representantene sitter i regjeringsapparatet eller av andre grunner ikke kan møte.

– Tror du Frp har en bedre sjanse i valget nå som du har kommet på banen igjen?

– Jeg er frekk nok til å si ja.